**ליאת רון טרייביטש** (נולדה ב-25 במאי 1968) היא עיתונאית ואשת תקשורת ישראלית, העוסקת בנושאים כלכליים וחברתיים. רון כותבת באתר וואלה!, ובעבר כתבה בעיתונים גלובס ומעריב, פרשנית בתוכניות אקטואליה, ומגישה תוכניות ברדיו האזורי. בעבר לימדה בבית הספר לתקשורת באוניברסיטת אריאל.

ביוגרפיה
--------

ליאת רון נולדה בבאר שבע וגדלה ביישוב אבשלום, שבחבל ימית, לאב אזרח עובד צה"ל ולאם מורה בבית ספר יסודי. לאחר הסכם השלום בין ישראל למצרים ופינוי חבל ימית, עברה משפחתה ליישוב עומר. כשבגרה ועברה לתל אביב החלה לדגמן, ופרשה מדוגמנות בגיל 24. לרון תואר ראשון כללי ובספרות, ותואר שני בספרות עברית מאוניברסיטת תל אביב.

בשנים 1992–2003 הייתה כתבת מגזין בעיתון מעריב. בשנת 2004 הצטרפה לעיתון גלובס ככתבת ב"מגזין G" ובמגזין "פירמה". עורכת את המדור פורטפוליו וכותבת טורי דעה. משנת 2011 הגישה תוכנית אינטרנטית בשם "סאבטקסט", בערוץ גלובס TV, יחד עם עיתונאי "גלובס" ניר קיפניס. בשנת 2018 החלה להגיש את "גלובסטוק", פודקאסט האקטואליה של העיתון, המציג את מאחורי הקלעים של כותרות היום. באוגוסט 2021 סיימה את תפקידה בגלובס ועברה לאתר וואלה! כפרשנית וכתבת כלכלית.

טלוויזיה
--------

בשנת 1996 הגישה כשנה את תוכנית הבוקר "בוקר טוב ישראל" ששודרה בערוץ הראשון.

בשנת 2011 החלה רון לשמש כפרשנית בתוכנית לילה כלכלי בערוץ 10, בהנחיית שרון גל, ולאחר מכן בהנחיית גדי סוקניק, עד לירידת התוכנית מן המסך. בתוכנית זו התעמתה רון עם ענבל אור באולפן, והביעה כנגדה ביקורת חריפה על אופן התנהלותה. במהלך העימות קראה רון שלא לקנות דירות מענבל אור, והזהירה כי היא תפשוט את הרגל. עימות זכור נוסף בתוכנית פרץ בין רון לרמי לוי על רקע ביקורת כנגד לוי שכתב עובד החברה לשעבר. במהלך העימות טענה רון כי לוי "מצטייר כשובניסט שונא נשים", ובתגובה השיב לוי כי רון מונעת מאינטרסים אישיים לאור היותה רעייתו של קובי טרייביש המחזיק במניות של טיב טעם, מתחרה בשוק המזון מול רשת השיווק של לוי.

בשנת 2012 שימשה כפרשנית בתוכנית "המגרש הכלכלי" בערוץ הספורט, שעסקה בחיבור בין עולם הספורט לכלכלה.

משנת 2013 משמשת רון בתפקיד חברת פאנל בתוכנית "המטה המרכזי" בערוץ 10.

רון השתתפה מספר פעמים בפאנל התוכנית הפטריוטים ששודרה בערוץ 20.

בנוסף, רון שימשה כחברת פאנל אורחת בתוכנית תיק תקשורת בתחנת חינוכית 23.

רדיו
----

בשנת 2013 החלה להגיש ברדיו תל אביב את התוכנית "אי זוגי", יחד עם עמיתה לעיתון גלובס ניר קיפניס, שכללה את סיכום השבוע החולף.

בשנים 2014 - 2015 השתתפה כפרשנית בתוכנית "חשבון פשוט" ששודרה ברדיו תל אביב ובתחנת גלי ישראל.

בשנת 2016 החלה להשתתף לעיתים בתוכנית גלי צה"ל המילה האחרונה, לצדה של עירית לינור.

משנת 2017 משדרת רון ברדיו צפון 104.5FM את תוכנית הבוקר היומית ליאת רון - לא דופקת חשבון העוסקת בנושאים המעסיקים את תושבי הצפון. נכון לשנת 2017 רון מגישה גם תוכנית בשם "עצמאי בשטח" המשודרת ברדיו תל אביב ופונה לעצמאים ועסקים קטנים, יחד עם רועי כהן נשיא להב - לשכת ארגוני העצמאים והעסקים בישראל.

בכתבה שהתפרסמה באתר וואלה, טענה ליאת רון ששכרה של יפה בן דוד, מזכ"לית הסתדרות המורים עומד על כ-90,000 שקלים בחודש. יפה בן דוד תבעה את אתר וואלה ואת ליאת רון, בגין פרסום כוזב. ב-24 בינואר 2023 פרסם אתר וואלה התנצלות ומחק את הכתבה מהאתר.[דרוש מקור]

חיים אישיים
-----------

רון נשואה לאיש העסקים קובי טרייביטש (מייסד טיב טעם) ואם לשלושה. מתגוררת בתל אביב.

קישורים חיצוניים
----------------

* ליאת רון, ברשת החברתית פייסבוק
* ליאת רון, ברשת החברתית אקס (טוויטר)
* תביעת הענק הולידה התנצלות גורפת: אתר וואלה מחק ידיעה בנוגע למזכ"לית הסתדרות המורים והתנצל בפניה האתר והכתבת ליאת רון נאלצו למחוק "תחקיר" בו טענו כי מזכ"לית הסתדרות המורים יפה בן דויד משתכרת 90 אלף שקל בחודש, ולהתנצל באופן חריג וגורף
* חשיפת "כלכליסט": קובי טרייביטש "שכח" לדווח על העסקת אשתו
* מייסד רשת טיב טעם קובי טריבטיש זכה להפטר מחובותיו

* קריסתו של ילד הפלא של ענף הקמעונאות

ליאת רון, באתר גלובס

* נעמה לנסקי, חמוצי האתיקה, באתר הארץ, 1 באוקטובר 2007
* מיה מנע‏, הקופה רושמת: גילוי נאות, באתר וואלה!‏, 14 בינואר 2016
* ליאת רון, ‏השתיקה אינה יפה לנו: ליאת רון חזרה לרגע למסלול הדוגמנות, 25 שנה אחרי התצוגה האחרונה, באתר גלובס, 15 במרץ 2019

הערות שוליים
------------

1. ↑  ליאת רון, ‏לא הרגשתי שעברו 30 שנה, באתר גלובס, 11 באפריל 2012
2. ↑  ליאת רון, ‏35 שנה לפינוי ימית: ליאת רון חוזרת אל הפצע המשפחתי, באתר גלובס, 29 באפריל 2017
3. ↑  ליאת רון, ‏דוגמנית מחפשת מסלול, באתר גלובס, 7 בפברואר 2009
4. ↑  גלובס, ‏צפו בגלובס TV: ליאת רון וניר קיפניס מסכמים שבוע, באתר גלובס, 10 בפברואר 2011
5. ↑  וואלה! ברנז'ה‏, ליאת רון מצטרפת לוואלה כפרשנית וכתבת כלכלית, באתר וואלה!‏, 4 באוגוסט 2021
6. ↑  יובל הימן, פאר היצירה: דניאל פאר בראיון פרידה, באתר nrg‏, 18 בינואר 2010,
7. ↑  הקרב המדובר: צפו בעימות החריף בין ענבל אור לליאת רון, באתר גלובס, 30 בינואר 2014
8. ↑  אתר למנויים בלבד "אתה שוביניסט, שונא נשים": צפו בעימות בין רמי לוי לבין ליאת רון, באתר TheMarker‏, 14 בינואר 2016
9. ↑  יוסי לוי ונגה ניר נאמן, בכיר לשעבר ב"רמי לוי" מעלה טענות קשות נגד החברה; לוי: "ניסיון סחיטה"(הקישור אינו פעיל, 13.4.2021), באתר נענע 10, 12 בינואר 2016
10. ↑  אלכסנדר כץ, ברוח התקופה: ליאת רון וניר קיפניס יגישו תכנית ברדיו תל אביב על מעמד הביניים, באתר אייס
11. ↑  נועה פרייס‏, חדש בקיוב: מי זז השבוע?, באתר וואלה!‏, 22 בדצמבר 2016
12. ↑  עצמאי בשטח, באתר רדיו תל אביב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312780005171
* VIAF: 299111308
* WorldCat (עם VIAF): 299111308

 |